## Emergències actualitza l’app del 112CV amb una interfície més intuïtiva i nous continguts digitals d’informació a la població

*** L’aplicació incorpora consells bàsics d’actuació en col·legis, ajuntaments i centres de treball davant fenòmens adversos
* S’inclouen més recomanacions d’autoprotecció, enllaços a recursos externs i la nova imatge corporativa d’Emergències Comunitat Valenciana**

La Conselleria d’Emergències i Interior ha actualitzat l’app del 112CV amb una interfície més intuïtiva i nous continguts digitals d’informació a la població, que permeten seguir en temps real els incidents meteorològics en curs del territori valencià i consells sobre com actuar davant estos.

L’aplicació incorpora també consells bàsics d’actuació en col·legis, ajuntaments i centres de treball davant fenòmens adversos, així com més recomanacions d’autoprotecció, enllaços a recursos externs i la nova imatge corporativa d’Emergències Comunitat Valenciana.

L’app està impulsada per la Conselleria a través de l’Agència Valenciana de Seguretat i Resposta a les Emergències (AVSRE) i és accessible des de l’enllaç [APP GVA 112](https://www.112cv.gva.es/va/app-gva-112-avisos), a on es pot descarregar la versió per a sistemes operatius mòbils Android i iOS.

La nova interfície permet consultar amb més rapidesa i agilitat els continguts, agrupats entorn de blocs temàtics: incendis, preemergències, emergències, avisos, incidents i informació a la població.

La ciutadania pot accedir a més a consells específics per a afrontar inundacions, terratrémols, nevades, incendis forestals i temporals de vent, amb recomanacions bàsiques de protecció i anticipació a estos desastres naturals.

Així mateix, oferix informació rellevant per a fer front a les onades de calor i de fred i a potencials catàstrofes derivades d’accidents químics i riscos radioactius.

Una altra de les novetats permet consultar l’històric d’avisos activats en la Comunitat Valenciana i la llista dels missatges emesos per Emergències de manera seqüencial a través de la xarxa social X, que completa el mapa de visualització d’alertes actives, amb la ubicació geogràfica de cada una i les dades relacionades.

L’app 112CV va nàixer per a atendre les demandes d’informació sobre la situació de PREVIFOC per a poder realitzar les cremes agrícoles i, al llarg dels anys, ha evolucionat fins a incorporar informació sobretot tipus de contingències que afecten la població.

Amb l’actualització de l’app, la Conselleria d’Emergències fa un pas més per a convertir-la en una ferramenta d’informació d’ús intuïtiu i senzill per al públic general a través del telèfon mòbil, amb la qual potenciar la prevenció i l’autoprotecció ciutadana en la Comunitat Valenciana.

Fecha: 24/11/2025